উইকেট-রক্ষক-ব্যাটসম্যান
উইকেট-রক্ষক-ব্যাটসম্যান ক্রিকেট খেলায় অংশগ্রহণকারী স্বতন্ত্র পর্যায়ের খেলোয়াড়বিশেষ। ঐ ধরনের ক্রিকেটার মূলতঃ উইকেট-রক্ষক হলেও ব্যাটসম্যান হিসেবে নিজেকে উপস্থাপনার চেষ্টা চালান। চিরাচরিত প্রথায় উইকেট-রক্ষকদেরকে টেস্ট দলে রাখা হয় মূলতঃ তাদের উইকেট-রক্ষণে সক্ষমতার জন্যে। উইকেট-রক্ষণকে মাঠে অবস্থানের সর্বাপেক্ষা গুরুত্বপূর্ণ জায়গা হিসেবে বিবেচনা করা হয়। এক্ষেত্রে শুধুমাত্র শারীরিক সক্ষমতা নয়; বরঞ্চ মানসিক দৃষ্টিভঙ্গীও এর সাথে জড়িত। ফলশ্রুতিতে, দলগুলো উইকেট-রক্ষক বাছাইয়ের ক্ষেত্রে প্রথমত তাদের গ্লাভসে দক্ষতার দিকেই অধিক দৃষ্টিপাত করে থাকে। এভাবেই টেস্টভূক্ত দেশগুলো গ্লাভসে বল তালুবন্দীতে দক্ষদেরকেই অন্তর্ভুক্ত করে। এরফলে, ঐ ধরনের খেলোয়াড়দের ক্ষেত্রে তাদের ব্যাটিংয়ের দিকে কম মনোনিবেশ করলেও চলতো।